
GRUPPESTYRETS ÅRSBERETNING IL JUTUL FOTBALL
FOR SESONGEN 2023
Fotballsesongen 2023 skal i henhold til IL Jutuls lovverk, oppsummeres med en årsberetning. Denne fremlegges det årlige gruppemøtet til orientering og idrettslagets årsmøte til godkjennelse.
Sesong 2023 kort oppsummert;
*Fotballgruppen la opp til et underskudd i budsjett 2023 – etter tildelte midler og refusjon av bl a arbeidsgiveravgift, har regnskapet for gruppen gått i overskudd
*Akademiet har vært gjennomført i hele 2023; mars 2023 – mai i BIP hallen, mai – oktober kunstgresset Skui, oktober –  februar 2024 i BIP hallen
*Lagene har hatt stor aktivitet både spillermessig og sosialt
*Kiwi Jutul Treffen og fotballskolen – nok en gang vellykkede arrangement
*Stoke City Academy arrangert for andre gang
*Oppstart av B-lag i klubb høsten 2023 etter at interessen for A-lag har økt betraktelig
*Avholdt 1 trener- og lagledermøte, 1 lagledermøte og 1 trenerforum gjennom året
*Gruppestyret hatt flere møter med diverse lag og deltatt på flere foreldremøter
*Sammenslåing av følgende årskull til sesongen 2024; G2007/G2006/G2005 = G19, G2009/G2008 = G16, J2011/2010 = J14
*Ny sportslig leder på plass fra 1/1-23 og gjennom hele året
*Flere trenere med kurs, inkl flere ungdomstrenere
*Hatt flere møter med fotballens kontaktperson i kretsen i forbindelse med kvalitetsklubb
*Hele gruppestyret hadde i 2023 minst FLK 1 (fotballederkurs via NFF)
*Oppstart av årskullene 2017 og 2018 gjennom året
*9er banen på Emma Hjorth tatt i bruk, samarbeid med Jardar 50/50
*Gruppestyret avholdt 7 styremøter og behandlet 96 saker fra mars `23 – februar `24
*Representasjon på NFFs og kretsens møter, HS i idrettslaget og samarbeidet godt med AU og Daglig Leder
Fotballgruppen hadde ved årets slutt 31/12-23 389 spillere registrert i idrettsregistrering.

Gruppestyrets sammensetning mars `23 – mars `24
Elin Kristiansen	Leder, representant HS og kretsens/NFFs møteforum, kvalitetsklubbansvarlig, FIKS ansvarlig
Erik Holmen			Nestleder, vararepresentant HS, Fair Play ansvarlig
Geir Harald Holen		Medlem, baneansvarlig, FIKS ansvarlig
Marianne Røste		Medlem, dugnadsansvarlig
Lene Cecilie Johannesen	Medlem, utstyrsansvarlig med Daglig Leder
I tillegg har Kjell Hallberg vært med som gruppestyrets kasserer (ikke en del av valgt gruppestyre).
Daglig leder, Sofi Kulvik, har bistått gruppestyret i mange saker og vært behjelpelig med alt fra akademi, fotballskolen, foreldremøter til FIKS.

Gruppestyrets arbeid gjennom perioden
Gruppestyret har vært et arbeidende styre og har vært delaktig i mange årskull/lag, foreldremøter, trener- og lagleder møter, spillermøter, dommermøter, møter med dommerveileder, sportslig leder, daglig leder, Hovedstyret, AU, Oslo Fotballkrets / NFF, rådgiver kretsens kvalitetsklubbansvarlig m.m. gjennom perioden. Det har vært mange saker som til tider også har vært krevende i 2023 og viktigheten med å stå i at klubb er sjef, har vært et gjennomgående tema. 
Gruppestyret har avholdt til sammen 7 styremøter og behandlet 96 saker (mars `23– februar `23).

Re-sertifisering til Kvalitetsklubb 1
IL Jutul Fotball ble i 2016 kvalifisert og sertifisert til NFFs Kvalitetsklubb 1. Dette krevde mye jobb med dokumentasjon og planlegging. I forbindelse med Kvalitetsklubbstemplet, genererer dette et kontinuerlig arbeid for å opprettholde benevnelsen og stjernen i kvalitetsklubb. 
Annethvert år skal det sendes inn såkalte egenmeldinger, hvor alle underpunkt under fem hovedtemaer, skal dokumenteres, rapporteres og registreres i FIKS. Dokumenter skal lastes opp og man skal ha god kontroll på utvikling og fremgang i klubb.
Jutul Fotball ble re-sertifisert til Kvalitetsklubb høsten 2022 og arbeidet med en ny re-sertifisering har vært et gjennomgående tema i 2023. Re-sertifisering krever mye jobb og det har vært avholdt flere møter med kretsens kvalitetsklubbveileder, Geir Haug. Jobben med re-sertifisering starter vinteren 2024 og vil være et gjennomgående tema også frem til innsendelse høsten 2024. 
Sportslig leder
Haziz Aasen har vært ansatt som sportslig leder i IL Jutul Fotball gjennom hele 2023. Han har hatt en 70% stilling. I denne stillingsprosenten har han også ivaretatt akademiet. Kristian Holm Carlsen ble avsluttet som akademitrener våren 2023.

Aktivitet 
· Lagene/serien
IL Jutul Fotball har hatt 22 lag i serie, i tillegg kommer 3v3 lag.
Fotballgruppen har bestått av Old Boys, A-lag, G17 (2005/2006), J17 (2004 – 2007), G16 (2007/2008), G+J2009, G+J2010, G2011, J2011, G2012, G+J2013, G+J2014, G+J2015, G+J2016, G/J2017 og G/J2018 (høsten 2023).
Det har vært stor aktivitet i lagene, flere lag har vært på cup både innenlands og utenlands (Danmark og Sverige). Mange har hatt fokus på det sosiale innad i lagene med aktiviteter og sammenkomster og mange lag har hatt stor dugnadsaktivitet. 
Fortsatt savner hovedandelen av lagene engasjement fra foresatte på generell basis – både når det gjelder dugnader, oppmøte kamper, kjøring t/r kamper og cuper, verv innad i lagene, Fair Play ansvarlige på kamp m.m.. Dette er et gjennomgående og økende problem, ikke bare for Jutuls lag, men også for klubber over hele landet. Frivilligheten er på god vei nedover, og de som stiller opp, må også stille opp for de som ikke engasjerer seg. Dette gjør at mange lagledere og trenere til tider er frustrerte og de blir slitne, og dette går igjen utover motivasjon og engasjement.
 Til tider har det vært krevende for gruppestyret, da enkelte lag har hatt for stort fokus kun på sitt eget lag – noen tenker ikke helheten og at gruppestyrets medlemmer også har egne lag å ivareta, samt må tenke på alle lag / alle grupper / hele organisasjonen. Dette har vært svært utfordrende til tider, også i 2023.
IL Jutul Fotball er takknemlig for de foresattes innsats i lag og i fotballgruppen generelt. Uten frivillighet og engasjement, kan ikke idrettslaget ha fotballgruppe og gruppestyret ønsker å takke alle som har tatt på seg verv i 2023, bistått med hjelp innad i lag eller i fotballgruppen. 
Fotballgruppen har hatt som policy å tilby ungdomstrener(e) til alle ungdomslag / lag som spiller 7er. I 2022 var det dekket opp med ungdomstrenere på J17, G07, G08, deler av serien for G09 (laget valgte å avvikle ungdomstrenere, da det ikke fantes behov), G10, J10 og G11, J11/12. Kristian Holm Carlsen har bistått G17 gjennom store deler av 2022.
Flere trenere har også i 2023 tatt trenerkurs og to i gruppestyret har tatt FLK 1; Erik Holmen og Lene Cecilie Johannessen. Fra tidligere har Geir Harald Holen FLK 1, Marianne Røste FLK 1 og 3 og Elin Kristiansen har FLK 1, 2 og 3.
· A-lag
A-laget, ledet av Hezar Saleh som trener og Jon Halvor Storstrøm som lagleder, spilte i sesongen 9. divisjon. Laget har fått flere nye spillere gjennom året, både fra andre klubber og spillere som har startet å spille fotball igjen etter en pause. 
Laget gjorde en formidabel innsats gjennom hele serien, og havnet til slutt på 1 plass i serien og rykket opp til 8. divisjon 2024. Flere hundre publikummere har sett på hjemmekampene gjennom året og det har vært stor stemning på tribunen.
I tillegg ble A-laget påmeldt Oslo Mesterskapet 2023, hvor de til slutt kom til finalen og havnet på 2. plass.
Med mange nye spillere, samt stor interesse blant jr spillerne i klubb, vedtok gruppestyret høsten 2023 å melde på ett B-lag til serien 2024. B-laget skal være et tilbud for de som først og fremst er i klubb, men skal også være et rekrutteringspotensiale i klubb.
· B-lag
Det ble besluttet høsten 2023 å sette ned et B-lag til serien 2024, dette med bakgrunn antall spillere på A-laget generelt, som ikke får plass, og interessen for hospitering blant jr spillere oppover i klubb. Det er viktig å ivareta spillerne innad i klubb, og hospitering og mulig spill på B-lag vil øke interessen for å være i egen klubb lenger – i tillegg vil et B-lag eventuelt 
være springbrett videre til A-laget.
· Tine fotballskole
Tine fotballskole ble arrangert i uke 26, 26. – 30. juni. Sportslig leder, Haziz Aasen og trener i klubb, Andreas K Olsen, hadde det sportslige hovedansvaret og flere ungdomstrenere var med som trenere. Daglig leder, Sofi, gjorde igjen en formidabel og uvurderlig jobb for fotballgruppa, sammen med Laila Håkonsen, som hadde ansvaret for kjøkkenet/servering. Gruppestyrets leder bisto alle dagene.
Stabæk fotball kom på besøk èn av ettermiddagene, til stor glede for alle deltakerne. I tillegg ble det servert vafler og is. 
En vellykket fotballskole med ca  80 deltakere i alderen fra 6 år opp til 11 år, varierende vær og fornøyde unger.
· Stoke City Academy
Stoke City Academy ble arrangert andre året på rad, i uke 33, 14. – 17. august. Over flere år har Stoke City Academy holdt fotball camps over hele verden, mange av de i Norge. Svein Nilsen har vært pådriver og organisator for dette akademiet også i 2023, slik som i 2022. 
Svein og Nicolai Nilsen sto for det praktiske rundt arrangementet, ca 90 deltakere, 6 trenere fra Stoke og 8 ungdomstrenere fra klubb, fordelt på to puljer (mandag-onsdag + torsdag – fredag) holdt akademiet i gang. Ett svært vellykket arrangement med fornøyde og slitne deltakere, som syntes det var stas å få opplæring fra trenere fra en engelsk klubb.
En stor takk til Svein og Nicolai Nilsen m fl for nok et godt gjennomført og positivt arrangement – som også skal arrangeres i 2024. 
· Kiwi Jutul Treffen
Kiwi Jutul Treffen ble arrangert helgen 26. – 27. august, med 222 lag fra til sammen 17 klubber fra årsklassene 11 år og yngre, fordelt på 6 årsklasser. Dette er en oppgang fra 2023 og det ble jobbet intenst for at deltakerantall skulle bli høyere enn i nedgangen 2022.
De av lagene som reiste lengst for å delta, var Haugsbygd IL. Jutul stilte opp med flere lag i de yngre årsklassene og de eldste årskullene deltok på dugnad (dommerkort, lotteri, premieutdeling, søppelplukking m.m.). I tillegg deltok foresatte på diverse dugnader med alt fra rigging/nedrigging, kafeteriavakter, dommere m.m..
Det ble spilt 448 kamper over 2 dager og det ble scoret totalt 2.697 mål. Klubben som vant Fair Play pokalen var Jardar IL.
En stor takk til alle som stilte opp på dugnad gjennom helgen, Kiwi Vøyenenga for varer til treffen og ikke minst en stor takk til styringsgruppa for god innsats året igjennom.

· Akademi
For andre år på rad har Jutul fått arrangere akademiet inne i BIP hallen – tirsdager og torsdager. Høsten/vinteren 2023 + vinteren 2024 har det vært påmeldt over 40 deltakere hver gang og dette er kjempe bra. Påmelding akademidager har vært gjennomført via Spond.
Sportslig leder, Haziz Aasen, har hatt hovedansvaret for akademiets innhold og gjennomføring i 2023, med god hjelp fra ungdomstrenere med gjennomføringen. Laila Håkonsen har hatt ansvaret for å være på kjøkkenet / kjøpt inn mat og sørget for at deltakerne har fått spise før akademiets start. Gruppestyrets leder har hatt mulighet til å bistå med oppfølging sko/leggskinn/oppførsel garderobe/registrering gjennom hele november, desember, januar og februar. Daglig leder har hatt ansvaret for det administrative for akademiet i 2023, mens Christoffer Dehn (sportslig leder Jutul Hockey), har hatt organisering rundt kjøring/henting fra høsten 2023. Jutul Hockey gikk til innkjøp av minibuss høsten 2023, som Jutul Fotball leier m/ sjåfør Skui-BIP. For Emma Hjorth deltakerne, settes det opp en fast drosje. Noen utfordringer rundt kjøring, spesielt på dager med utfordrende kjøreforhold.
Det har vært avholdt ett foreldremøte i forbindelse med akademiet (høsten 2023).

Banekapasitet
IL Jutul Fotball har gjennom flere år hatt utfordringer med gjennomføring og plassering av treninger for alle lag, spesielt når serie er i gang. Kretsen har praktisert gressbanen rundt kunstgresset til kampgjennomføring for de yngste lagene (5er fotball), mens kunstgresset er brukt til 7er, 9er og 11er kamper. Når alle ønsker forsøkes å innfris, er dette en stor jobb for administrasjonen/sportslig leder/styrets leder og det er ikke alle som kan få det de ønsker eller har behov for, noe som igjen medfører mange diskusjoner og møter. Det er ikke alltid like enkelt for lagene å forstå at alle skal få et tilbud, at kamper skal gjennomføres (5er på gressbanen, 7er, 9er og 11er på kunstgresset) og at mange ønsker treninger samme dag og samme klokkeslett.
I 2022 fullførte IL Jutul og IL Jardar et samarbeidsprosjekt med kommunen, med ferdigstillelse av en 9er bane på Emma Hjorth. Denne banen er øremerket treningsfelt for å avlaste hovedbanene til fotballgruppene og fordelingen på treningene er 50/50. Høsten 2022 ble banen benyttet fullt av Jardar, da Bjørnegård kunstgress ble renovert. 
IL Jutul Fotball har tirsdager, torsdager og søndager med hele banen  på Emma Hjorth– lørdager avtales evt mellom klubbene. Banen er ikke vinteråpen. Ingen kamper blir satt opp på banen og lagene rulleres til å bruke denne innad i klubben (opp til 9er). I tillegg vil gressfeltet rundt kunstgressbanen, kunstgresset og gressbanen ved ISI elven brukes som tidligere også for 2023. 

Rekruttering og jentesatsing; UEFA Playmakers og jenteprosjekt
Norge ble ett av sju land som ble valgt ut til pilotprosjektet som kom i gang i 2021; europeisk prosjekt kalt UEFA Playmakers. Målet er å rekruttere flere jenter i ung alder (5 – 8 år) inn i fotballen. 
Prosjektet i sin helhet er støttet av de tre globale merkevarene UEFA, Disney og engelske FA og har som hovedmål å engasjere flere unge jenter i fotballen og bygge et positivt og utviklende miljø som stimulerer et positivt forhold til fotballen.
Det er et overordnet mål for UEFA å øke andelen jenter som spiller fotball i Europa. I Norge ønsker man å bruke dette prosjektet til å rekruttere flere jenter til fotballen ved å rette seg inn mot jenter som er skolestartere i utvalgte fotballkretser. Det er også som mål gjennom samme prosjekt å rekruttere flere kvinnelige trenere.
Konseptet er bygget på tre av Disneys filmer og ut fra dette utviklet et aktivitetskonsept. Gjennom historiefortelling og lek som metodikk skal grunnleggende fysiske ferdigheter, livsmestring (Fair Play, samhandling, samarbeid) og fotballspesifikke basisøvelser stå i fokus.
Jutul var også delaktig i dette i 2023 og ble avholdt våren. Jenter fra årskullene 2017 og 2016 deltok og Sindre Bueng, sammen med to jenter fra J2009, var trenere.
Sponsorer
Hovedsponsor for Jutul Fotball har i 2023 vært MegaFlis; øremerkede midler som skal dekke utstyr og ungdom. I tillegg har Kiwi Vøyenenga vært med som sponsorer, samt Lisa Syltetøy. 
En stor takk til disse tre som har bidratt fotballgruppen gjennom 2023.
Franzefoss trakk seg som sponsor fra idrettslaget generelt i 2022, da de har startet en annen organisering av sponsoravtaler og gitte midler.
I tillegg har A-laget egen sponsor.
Det har ikke vært avholdt sponsorcup på flere år, heller ikke i 2023. Dette hovedsakelig pga antall sponsorer (for få til å organisere), samt også et tidsspørsmål. Sponsorene har derimot fått overrakt en sommer- og julehilsen, med en liten oppmerksomhet samt en oppsummering av status for fotballgruppen. Dette har henholdsvis blitt levert av daglig leder og/eller gruppestyrets leder.
Idrettslaget skal satse på felles strategi overfor sponsorer og bidrag til alle gruppene i idrettslaget og det ble høsten 2023 lagt frem en egen strategi for dette, som gruppene kan benytte. Fotballgruppen har en stor jobb å gjøre på sponsorsiden og man ser at det ikke er så enkelt å få inn sponsormidler slik det var før.  
Utstyr
I 2023 ble Puma den nye leverandøren på utstyr i fotballgruppen. Alle lag fikk nytt utstyr med XXL som mellomleverandør.
I løpet av året valgte man å fase ut XXL som mellomleverandør, da det til stadighet var manglende utstyr, dårlig service, til tider mangelfull svar på korrespondanse, lang ventetid på utstyr m.m.. Etter møter med både XXL og Anton Sport, ble avtalen med XXL avviklet og ny avtale signert med Anton Sport gjeldende fra 1. oktober 2023. Jobben med re-trykk mellomleverandør på drakter er i gang i starten av 2024 og alt av utstyr som lagene/spillerne har fått, skal være ferdig trykket til seriestart 2024. 
Medlemmer får 20% rabatt hos Anton Sport og det jobbes med å få opp side som fungerer slik at medlemmer evt kan gå inn å bestille utstyr (utenom det de får av klubb). I tillegg er Anton Sport Bekkestua butikken man kan bruke ved å handle varer direkte.



Utvikling og økonomi
IL Jutul Fotball har fortsatt god likviditet. For året 2023 budsjetterte gruppestyret med minus 318.000,-, men pga uventede inntekter i bl a form av refusjon arbeidsgiveravgift og større beløp momskompensasjon, klarte man å snu dette til at man gikk ut året med en regnskap i pluss. I tillegg ble ikke utgiftene rundt utstyr så høyt som man hadde satt opp i utgangspunktet. 
Utgifter rundt ungdomstrenere er høye, men dette er en nødvendighet. Årskullene fra 2012, i 2023, har hatt ungdomstrenere og dette har vært en stor nødvendighet. I flere årskull er det ingen foresatte som er med som trenere, og for å beholde lagene har man vært nødt til å sette inn ungdomstrenere. Dette ser man også er en nødvendighet i årene fremover.

Årsplan – veien videre
Gruppestyret har oppdatert årsplan, gjeldende for 2024. Her vil aktivitet fortsatt være i fokus, med akademi, Stoke academy, fotballskole, serie, oppfølging av lagene, Jutul Treffen m.m.. Man ser at klubb må være sjef, da flere lag fortsatt kan lage egne regler og retningslinjer. 
Fotballgruppen har sportslig leder i klubb og vi har en daglig leder som er dedikert, behjelpelig og bidrar der det er behov. Det vil være fokus på dommere i klubb og ungdomstrenere, fokus på frivillighet og Fair Play, utvikling og rekruttering. Gruppestyret skal ha fokus på re-sertifisering av Kvalitetsklubb i 2024. 
Gruppestyret skal være aktive med deltakelse der hvor krets og NFF forventer deltakelse, man skal være delaktige i lag som er i behov for bistand, man skal oppdateres med kursing og deltakelse som gjelder kvalitetsklubb og man skal stå i at klubb er sjef.
Informasjon skal sendes ut kontinuerlig til lag, man skal arrangere kurs og samlinger for trenere og lagledere, ungdomstrenere og klubbdommere skal få oppfølging og veiledning, de som stiller spørsmål skal få svar, det skal være fokus på Fair Play, kommunikasjon og samarbeid og frivillighet skal stå i høysetet. Uten frivillige foresatte og andre i klubb, har ikke fotballgruppen mulighet til å drive aktivitet.

Gruppestyret vil rette en stor takk til Daglig Leder, AU, alle lag, spillere, dommere, trenere, lagledere, ungdomstrenere, foresatte, publikum, sponsorer/samarbeidspartnere og andre som har bidratt i IL Jutul Fotball i 2023. Vi ser frem til en ny sesong i 2024. 

Gruppestyret IL Jutul Fotball, februar 2024
Elin Kristiansen		Erik Holmen
Geir Harald Holen		Marianne Røste		Lene Cecilie Johannessen

